《七十五翁吟》
元代·方回

衰翁七十五，犹有身世忧。
暑不办寒计，朝始为夕谋。
海若挟风伯，扫荡数十州。
钱塘幸而免，湖已入城流。
吾虽偶不死，生涯殊苟偷。
米价不少减，钱刀何所求。
长女亡六载，次女病未瘳。
假使即勿药，嫁奁将焉筹。
五男丧其幼，余皆隐林丘。
忆昔年十五，七月辛丑秋。
郡治及祖居，一夜灰郁攸。
倏忽六十载，将无坠箕裘。
侥幸登一第，患难何其稠。
滨死者累矣，尚存镜中头。
行善丛谤议，施德招冤讎。
久已致其仕，此生行且休。
半饱半饥间，陈粟虀一瓯。
鼎食拼鼎烹，吾非斯人俦。
万事不如意，自取何怨尤。
折腰复仰面，舐痔而封侯。
何如醉茅柴，霞外鼾鼻齁。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。